麻姑山詩 讀李邕天師碣文
作者：呂南公
朝代：宋

paragraphs: 騰騰六尺碣，標置羽客墳。
龜螭尚堅完，字畫稍破分。
道士惜故物，編扶使長存。
前已三百年，後當幾何春。
昔誦八哀詠，頗推李邕文。
披襟喜此逢，再讀目愈昏。
道固難洞達，辭猶不雄渾。
豈殊沸鳴蛙，見謂鼓吹繁。
惜哉開元盛，乃乏史筆人。
復疑少陵翁，賞識或失真。
凡例竟何有，占招僅成言。
當時干謁兒，誤聽一走門。
富貴世所擅，文章我知論。
忼慨韓柳思，不返撰述魂。